Tirsdag blev et af Forsvarets Challenger-fly fra Flyvestation Aalborg igen udsendt, denne gang med base på Kreta.

Forsvarets Challenger-fly fra Flyvestation Aalborg har flere gange bistået det europæiske grænse- og kystvagtsagentur, Frontex, med at patruljere ved Europas grænser. Tirsdag blev der så igen sendt et Challenger-fly afsted til Middelhavsområdet, denne gang med base på Kreta. Området er dog nyt territorium for Forsvarets mandskab, der ellers er vant til grænseoperationerne. - Selve området, vi skal flyve rundt i, er lidt anderledes. Normalt er vi vant til store havområder, og det her er også et havområdet, men der er også rigtig mange øer, siger chefen for bidraget hos Forsvaret, der har kaldenavnet JIT. - Og når der er mange øer, er der meget trafik både på vandet og i luften, som vi pludselig skal have ind i vores planlægning. Flyets opgave bliver at overvåge farvandene i og omkring det græske øhav for migranter, menneskesmugling, narkosmuling og andet kriminalitet. Forsvaret forventer, at Challenger-flyet og den ni mand store besætning skal være i luften i 100-110 timer under missionen, der varer en måned. Det er tredje gang i år, at forsvaret bidrager med et Challenger-fly til bevogtning af Europas grænser, men første gang, at basen bliver på Kreta.